**Ελισσάβετ Βόζεμπεργκ-Βρυωνίδη (PPE).** – Κύριε Πρόεδρε, κυρίες και κύριοι συνάδελφοι, η έκθεση στερείται νομικής βάσης και δεν οδηγεί σε σαφή και συγκεκριμένα συμπεράσματα. Κάθε συζήτηση για το μεταναστευτικό οφείλει να είναι σοβαρή και υπεύθυνη.

Να μιλήσουμε με αλήθειες: η έκθεση συμπίπτει με την έξαρση της τουρκικής επιθετικότητας σε βάρος της Ελλάδας και την εργαλειοποίηση απελπισμένων ανθρώπων. Μόλις προχθές, Τούρκοι οδήγησαν 92 ανθρώπους στον Έβρο, τους κακοποίησαν, τους γύμνωσαν και τους υποχρέωσαν να περάσουν στα ελληνικά σύνορα. Έχει ενημερωθεί η κυρία Επίτροπος, η κυρία Johansson. Οι άνθρωποι αυτοί διασώθηκαν από τις ελληνικές αρχές. Υπάρχει στην έκθεση κάποιο αποδεδειγμένο στοιχείο για παράνομες απωθήσεις; Κάθε άλλο, δεν είναι αυτή η δουλειά της. Η δουλειά της είναι να ελέγξει τους υπεύθυνους για τυχόν λάθη, και τα λάθη διορθώνονται. Γνωρίζετε ότι, καθημερινά, άνδρες και γυναίκες του ελληνικού Λιμενικού διασώζουν ανθρώπινες ζωές στη θάλασσα; Γνωρίζετε —ή μήπως αγνοεί κανείς— ότι η Τουρκία δεν τηρεί την υποχρέωσή της, αλλά αντίθετα καλύπτει —αν δεν στηρίζει κιόλας— τα κυκλώματα των διακινητών και περιφρονεί την υποχρέωσή της που απορρέει από την κοινή δήλωση ΕΕ-Τουρκίας του 2016;

Συνάδελφοι, τα λάθη διορθώνονται. Όμως, δεν ακυρώνουμε τον ρόλο του Frontex. Όταν μιλάμε για παρανομίες σε σχέση με την ανθρώπινη ζωή και τις ανθρώπινες αξίες πρέπει να χρησιμοποιούμε αποδεικτικά στοιχεία, επιχειρήματα και συγκεκριμένα πραγματικά περιστατικά. Διαφορετικά, δεν είμαστε σοβαροί απέναντι στο πρόβλημα. Ο Frontex είναι αναγκαίος. Χρειαζόμαστε μια ισχυρή φύλαξη των εξωτερικών συνόρων με παράλληλο σεβασμό στα θεμελιώδη δικαιώματα. Το έχουν ανάγκη αυτό οι Ευρωπαίοι πολίτες και τους το οφείλουμε.